Pubblikazzjoni ta’ applikazzjoni għall-approvazzjoni ta’ emenda, li mhijiex minuri, fi Speċifikazzjoni tal-Prodott skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2022/C 252/10)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni għal emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

APPLIKAZZJONI GĦALL-APPROVAZZJONI TA’ EMENDA FL-ISPEĊIFIKAZZJONI TAL-PRODOTT TA’ DENOMINAZZJONIJIET TA’ ORIĠINI PROTETTI JEW TA’ INDIKAZZJONIJIET ĠEOGRAFIĊI PROTETTI LI MA HIJIEX MINURI

Applikazzjoni għall-approvazzjoni ta’ emenda f’konformità l-ewwel subparagrafu tal-Artikolu 53(2) tar-Regolament (UE) Nru 1151/2012

“Carne Barrosã”

Nru tal-UE: PDO-PT-0239-AM01 – 1.3.2019

DOP (X) IĠP( )

1. Grupp applikant u interess leġittimu

Grupp applikant

Interess leġittimu

CAPOLIB huwa l-grupp li huwa responsabbli għall-applikazzjoni inizjali għal reġistrazzjoni.

Isem il-grupp CAPOLIB — Cooperative Agrícola de Boticas, CRL Tip ta’ grupp Aktar minn persuna waħda Membri Produttur(i) Indirizz Avenida do Eiró no19 5460-320 Boticas Pajjiż Il-Portugall Tel. 00351276418170 Email: geral@capolib.pt

2. Stat membru jew pajjiż terz

Il-Portugall

3. Intestatura fl-ispeċifikazzjoni tal-prodott affettwata mill-emenda/i

☒ Isem il-prodott

☒ Deskrizzjoni tal-prodott

☒ Żona ġeografika

☒ Prova tal-oriġini

☒ Metodu ta’ produzzjoni

☒ Rabta

☒ Tikkettar

☒ Oħrajn

4. Tip ta’ emenda/i

☐ Emenda għall-Ispeċifikazzjoni tal-Prodott ta’ DOP jew IĠP irreġistrata li ma għandhiex tikkwalifika bħala minuri f’konformità mat-tielet subparagrafu tal-Artikolu 53(2) tar-Regolament (UE) Nru 1151/2012

☒ Emenda għall-Ispeċifikazzjoni tal-Prodott ta’ DOP jew IĠP irreġistrata li ma għandhiex tikkwalifika bħala minuri f’konformità mat-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma ġie ppubblikat l-ebda Dokument Uniku (jew ekwivalenti)

5. Emenda/i

Isem il-prodott

Emenda

Emenda 1

Raġuni

Qed isir aġġornament fl-espressjoni użata biex tiddeskrivi l-prodott (“Carne de Bovino Barrosão”), b’kunsiderazzjoni tal-isem li fl-aħħar mill-aħħar kien irreġistrat (“Carne Barrosã”).

Formulazzjoni preċedenti: “Carne de Bocino Barrosão”

Formulazzjoni ġdida: “Carne Barrosã”

Deskrizzjoni tal-prodott

Emenda

Emenda 2

Raġuni

Qed isir titjib fid-deskrizzjoni tal-prodott, fejn inġabret fil-qosor f’paragrafu wieħed informazzjoni li hija mxerrda f’biċċiet differenti tal-Ispeċifikazzjonijiet eżistenti kollha. Il-kelma “imkessaħ” hija mħassra, peress li l-intenzjoni hija li jiġi permess l-iffriżar fil-futur. Ir-referenza għar-Reġistru Żootekniku hija aġġornata, peress li dan issa għandu jkun magħruf bħala r-Reġistru Fundatur. Ir-referenzi għall-forom ta’ preżentazzjoni kummerċjali huma mħassra mid-deskrizzjoni tal-prodott, peress li żdied kapitolu speċifiku ddedikat għal dan il-għan.

Formulazzjoni preċedenti:

“It-terminu ‘Carne de Bovino Barrosão’ għandu jfisser il-karkassi jew il-qatgħat imballati u refriġerati miksuba minn annimali tar-razza Barrosã mdaħħla fir-Reġistru Żootekniku tar-razza jew fil-Ktieb tat-Tnissil, imwielda minn missirijiet u ommijiet imdaħħla fir-Reġistru Żootekniku jew fil-Ktieb tat-Tnissil tar-razza tal-ifrat BARROSÃ.”

“Laħam minn annimali prodott u ċċertifikat f’konformità mal-proċessi stabbiliti f’dawn l-Ispeċifikazzjonijiet tal-Prodott biss jista’ jkollu d-denominazzjoni tal-oriġini ‘CARNE DE BOVINO BARROSÃO’”.

“Laħam minn annimali prodott f’azjendi eliġibbli, kif definiti fil-punt 3.4 ta’ dawn l-Ispeċifikazzjonijiet, li jinsabu fiż-żona ġeografika tal-produzzjoni kif definita fil-punt 2.5 ta’ dawn l-Ispeċifikazzjonijiet, u li jikkonformaw mad-dispożizzjonijiet dwar l-identifikazzjoni tal-annimali kif iddefiniti fil-punt 3.3 ta’ dawn l-Ispeċifikazzjonijiet, u li ġew ittrasportati, imserrħa u pproċessati skont il-kundizzjonijiet stabbiliti fil-punti 4 u 5 ta’ dawn l-Ispeċifikazzjonijiet biss jista’ jkollu d-denominazzjoni tal-oriġini ‘CARNE DE BOVINO BARROSÃO’.”

Formulazzjoni ġdida: “It-terminu ‘CARNE BARROSÃ’ għandu jfisser laħam miksub minn annimali tar-razza Barrosã mdaħħla fir-Reġistru Fundatur jew fil-Ktieb tat-Tnissil tar-razza u li twieldu u trabbew fiż-żona ġeografika ddefinita f’konformità ma’ dawn l-ispeċifikazzjonijiet.”

Emenda

Emenda 3

Raġuni

Il-limitu massimu tal-piż għall-grupp ta’ età “vitela” (“vitella”) qed jitħassar sabiex jiġu ssimplifikati l-kontrolli fuq il-prodott, filwaqt li jitqies li skont ir-Regolament tal-Kunsill (KE) Nru 700/2007 tal-11 ta’ Ġunju 2007, il-piż tal-annimali waqt it-tbiċċir jidher li huwa inqas importanti fid-determinazzjoni tal-karatteristiċi tal-laħam tagħhom.

Formulazzjoni preċedenti:

“Vitella: (...) piż minimu ta’ 70 kg u massimu ta’ 130 kg”.

Formulazzjoni ġdida:

“Il-laħam tal-kategorija VITELA jinkiseb minn annimali (…) b’piż minimu ta’ 70 kg”.

Emenda

Emenda 4

Raġuni

Qed jinħoloq grupp ta’ età distint “vitelão” (“frieħ għat-tismin”) (attwalment inkluża fil-grupp “novilho” (“għoġol/erħa ta’ età żgħira”) f’konformità mal-Anness VII tar-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013.

Formulazzjoni preċedenti:

“Ċanga ta’ età żgħira: laħam meħud minn annimal maskili jew femminili (…) ta’ bejn disa’ xhur u tliet snin.”

“Il-karatteristiċi tal-karkassi tal-annimali fil-grupp ‘novilho’ jvarjaw fil-limiti ddefiniti għaż-żewġ gruppi l-oħra.”

Formulazzjoni ġdida:

“Il-laħam tal-kategorija ‘VITELÃO’ jinkiseb minn annimali taż-żewġ sessi li jkollhom bejn 9 u 12-il xahar waqt it-tbiċċir, b’piż minimu ta’ 130 kg. Il-kulur tal-laħam ivarja bejn roża u aħmar. Il-kulur tax-xaħam ivarja bejn abjad u abjad jagħti fil-griż jew fl-isfar. Il-karatteristiċi tat-togħma tal-laħam huma bejn dawk tal-kategoriji ‘vitela’ u ‘novilho’ Fl-età li tikkorrispondi għall-kategorija tal-laħam ‘vitelão’, id-dieta tal-annimali tinbidel hekk kif gradwalment jinfatmu għal dieta bbażata fuq ir-ragħa u l-foraġġ, kif ukoll prodotti oħra miksuba mill-azjenda agrikola, bħaċ-ċereali. Minħabba li l-annimali li minnhom tinkiseb din il-kategorija ta’ laħam qed jinfatmu mill-ħalib ta’ ommhom, il-laħam għandu togħma kemxejn aktar qawwija mill-kategorija tal-laħam ‘vitela’, inqas ħelwa u aktar erbaċeja. B’mod parallel ma’ dan, il-laħam huwa kemxejn inqas tari meta wieħed jibda jomogħdu, minħabba li għandu kontenut tal-ilma aktar baxx minħabba d-dieta tal-annimali. Madankollu, ix-xaħam kemxejn aktar skur miksub jagħti lil-laħam sensazzjoni ġdida ta’ freskezza u sukkulenza ladarba l-fluss tal-bżieq ikun ġie stimulat, bir-riżultat li huwa laħam li huwa tari daqs kemm hu sukkulenti. Il-laħam tal-kategorija ‘NOVILHO’ jinkiseb minn annimali taż-żewġ sessi li jkollhom bejn 12-il xahar u 3 snin waqt it-tbiċċir, b’piż minimu ta’ 130 kg. Il-kulur tal-laħam ivarja bejn roża u aħmar skur. Il-kulur tax-xaħam ivarja bejn abjad u abjad jagħti fil-griż jew fl-isfar, u kultant kważi isfar. Il-karatteristiċi tat-togħma tal-laħam huma bejn dawk tal-kategoriji ‘vitela’ u ‘vaca’. Togħmiet aktar kumplessi u qawwija jiddominaw f’dan il-laħam. Il-konsistenza tiegħu hija aktar soda u tnixxi inqas mill-kategorija ‘vitelão’, minħabba l-kontenut tal-ilma aktar baxx fil-fibri muskolari. Ix-xaħam huwa aktar skur u ta’ kulur aktar intens minn dak tal-kategoriji ‘vitela’ u ‘vitelão’, u xi drabi jagħti kemm kemm fl-isfar. Dan minħabba ċ-ċereali li jammontaw għal proporzjon moderat tad-dieta tal-annimali, jippromwovu t-tkabbir tagħhom u jikkompletaw is-saff tax-xaħam fuq il-karkassa.”

Ara l-ġustifikazzjoni pprovduta għall-Emenda 3

Emenda

Emenda 5

Raġuni

Il-limitu massimu ta’ erba’ snin fil-grupp ta’ età “vaca” (“baqra”) qed jitħassar, li se jagħmilha possibbli li jiġu indirizzati l-preferenzi l-ġodda tas-suq, fejn hemm domanda dejjem akbar għal-laħam minn annimali akbar fl-età. It-tikkettar dejjem jiddikjara l-kategorija tal-laħam, li f’dan il-każ hija “baqra”. Il-karatteristiċi organolettiċi tal-laħam jitjiebu mas-snin. Fl-Ispeċifikazzjoni tal-Prodott preċedenti, il-limitu ta’ età ta’ 4 snin għal din il-kategorija ġie assenjat fuq bażi empirika mingħajr ebda ġustifikazzjoni teknika, iżda wkoll minħabba li r-rata ta’ sostituzzjoni b’annimali ġodda għall-merħliet kienet baxxa ħafna. Fil-fatt, in-numru ta’ ifrat tar-razza Barrosã kien perikolużament baxx u anki qrib li jisfaw estinti. Għall-istess raġuni, il-valur żootekniku u l-kwalità tal-karkassi bħala medja kienu baxxi ħafna fis-snin disgħin.

Bħala riżultat tat-titjib miksub fl-annimali, speċifikament minħabba l-użu tal-inseminazzjoni artifiċjali, il-valur żootekniku tal-annimali u l-konformazzjoni tal-karkassi tjiebu b’mod sinifikanti. Dan ifisser li l-valur tal-laħam mill-annimali akbar fl-età issa huwa ħafna ogħla.

Dawn il-fatturi wasslu għal ħafna aktar rotazzjoni fil-merħliet peress li t-tul medju tal-ħajja produttiva huwa iqsar u t-tbiċċir tal-annimali bil-laħam f’kundizzjoni eċċellenti huwa ħafna aktar frekwenti.

B’mod parallel ma’ dan, kien hemm ukoll domanda sinifikanti mill-konsumaturi għal-laħam ta’ dawn l-annimali, peress li l-karatteristiċi organolettiċi tiegħu huma eċċellenti u ta’ valur għoli. F’dan ix-xenarju, ma jagħmilx sens li l-età tal-annimali li se jitqiegħdu fis-suq fil-kategorija “vaca” tiġi llimitata għal 4 snin. Il-laħam ta’ annimali li għandhom aktar minn tliet snin li diġà lestew jikbru u li għandhom sistemi organiċi kompletament maturi (sistema nervuża, skeletru, muskoli u ġilda) għandu karatteristiċi identiċi, irrispettivament mill-età tagħhom. Kif spjegat qabel, dawn il-laħmijiet huma aktar skuri, b’xaħam aktar skur u safrani. Huma inqas tarja u rotob iżda għandhom togħma u aroma aktar qawwija u intensi. Minħabba d-dieta u l-metodi ta’ biedja deskritti hawn fuq, il-varjabilità (li teżisti b’mod naturali u li tiżdied kemm kemm fl-intensità bl-età) mhijiex sinifikanti sal-punt li tiġġustifika segmentazzjoni ulterjuri f’kategoriji ta’ konsum addizzjonali li jħawdu lid-distributuri u l-konsumaturi, peress li ġie stabbilit perfettament sew f’termini tas-suq li l-laħam fil-kategorija “vaca” jinkiseb minn annimali li għandhom aktar minn 3 snin.

Huwa meħtieġ ukoll li tittejjeb id-deskrizzjoni tal-karatteristiċi distintivi tal-laħam “vaca”, f’konformità mad-Dokument Uniku.

Formulazzjoni preċedenti: Karkassa tal-annimali fil-kategorija ddefinita fis-subparagrafu rilevanti fil-punt preċedenti, b’età ta’ bejn tliet snin u erba’ snin u b’piż minimu ta’ 130 kg. Il-laħam huwa aħmar skur u x-xaħam huwa ta’ kulur abjad jagħti fil-griż jew fl-isfar. Filwaqt li l-laħam mhuwiex daqshekk artab, huwa tari u b’togħma tajba bl-istess mod.

Formulazzjoni ġdida: Il-laħam tal-kategorija “VACA” jinkiseb minn annimali taż-żewġ sessi li jkollhom aktar minn 3 snin waqt it-tbiċċir, b’piż minimu ta’ 130 kg. Il-laħam huwa ta’ kulur aħmar skur. Ix-xaħam huwa ta’ kulur abjad jagħti fil-griż jew fl-isfar u spiss ikun aktar safrani fil-każ ta’ annimali akbar fl-età. Il-karatteristiċi tal-kategorija tal-laħam “novilho” huma saħansitra aktar evidenti fil-laħam tal-kategorija “vaca”. Dan il-laħam huwa kemxejn inqas artab u tari iżda għandu togħma erbaċeja aktar qawwija u dejjiema. Minħabba x-xaħam ġewwa l-fibri tal-muskoli, is-sensazzjoni tarja hija ħafna aktar qawwija fit-tmiem tal-fażi fejn jintgħomod. It-togħma tax-xaħam hija aktar qawwija u kremuża.

Emenda

Emenda 6

Raġuni

Ir-referenzi għall-klassijiet ta’ konformazzjoni u ta’ kopertura tax-xaħam qed jitħassru. Din l-emenda hija maħsuba biex il-kriterju tal-aċċettazzjoni tal-karkassa jsir konformi max-xejriet u l-preferenzi l-ġodda tal-konsumaturi, filwaqt li jitqiesu l-proċessi teknoloġiċi attwalment disponibbli li jagħmlu possibbli l-użu differenzjat u t-titjib ta’ dan il-laħam.

Formulazzjoni preċedenti:

“Il-karkassi se jiġu kklassifikati f’konformità mal-iskala Komunitarja ta’ gradazzjoni fir-Regolament (KEE) Nru 1026/91. F’konformità mal-kategoriji ddefiniti fil-punt 2.3., il-karkassi se jiġu kklassifikati kif ġej: - vitella: kategoriji U, R, O u P; - ċanga ta’ età żgħira: kategoriji S, E, U, R u O; - baqra: kategoriji E, U, R, O u P.”

“Fir-rigward tal-kopertura tax-xaħam, il-karkassi tal-kategorija 4 jistgħu jiġu ċċertifikati biss meta jkunu se jiġu mbiċċra. Il-karkassi tal-kategorija 5 huma esklużi.”

Formulazzjoni ġdida: (tħassret)

Dan il-fattur jgħin biex tiġi ggarantita kwalità ogħla u biex tiżdied il-fiduċja tal-konsumatur.

Il-laħam mill-kategorija P b’kontenut ta’ xaħam ta’ 5 jintuża biss biex jiġu prodotti hamburgers, blalen tal-laħam, laħam ikkapuljat, pâtés u prodotti simili.

Dan min-naħa tiegħu jippermetti għażla aktar stretta tal-laħam, li jinbiegħ fil-forma naturali jew mhux ipproċessata tiegħu.

Emenda

Emenda 7

Raġuni

Ir-referenza għall-klassifikazzjoni tal-qatgħat tal-laħam qed titħassar, peress li din hija informazzjoni ġenerali mingħajr karatteristiċi speċifiċi relatati ma’ “CARNE BARROSÃ”.

Formulazzjoni preċedenti: “Għall-kategoriji kollha msemmija hawn fuq, se tiġi adottata l-klassifikazzjoni li ġejja fir-rigward tal-qatgħat tal-laħam: - Extra: Lojn, vaganta ta’ fuq; - Kategorija 1: L-istejk tar-ramp, il-kustilja l-maġġura, ir-ramp, it-taħrika ta’ ġewwa, il-laħam tal-għaksa, il-laħam mis-sieq ta’ wara, l-ispalla (l-aqwa qatgħat); Kategorija 2: Qatgħat oħra mill-ispalla, Qatgħa mill-Parti t’Isfel tal-Kozz, is-Sidra; Ix-Xikel tal-Ispalla, l-Għonq bil-Kozz, ix-Xikel tal-ispalla, ix-Xikel; - Kategorija 3: Is-Sidra, il-kustilja tal-kozz, it-Taħrika tal-kustilji, id-denb.”

Formulazzjoni ġdida: (tħassret)

Żona ġeografika

Emenda

Emenda 8

Raġuni

Id-delimitazzjoni amministrattiva taż-żona ġeografika qed tiġi aġġornata, mingħajr ma jsiru bidliet fiż-żona ġeografika nnifisha. Minħabba li parti kbira miż-żona li issa hija l-muniċipalità ta’ Vizela (kif stabbilita fl-1998 bl-adozzjoni tal-Liġi Nru 93/98 tal-1 ta’ Settembru 1998) ġiet separata mill-muniċipalitajiet ta’ Guimarães u Felgueiras, il-lista ta’ muniċipalitajiet li jaqgħu fiż-żona ġeografika qed tiġi aġġornata u issa tinkludi l-muniċipalità ta’ Vizela (bl-eċċezzjoni tal-parroċċa ta’ Santa Eulália, peress li din ġiet isseparata mill-muniċipalità ta’ Lousada, li mhijiex parti miż-żona ġeografika).

Formulazzjoni preċedenti: “Iż-żona ġeografika (...) hija ristretta għall-muniċipalitajiet ta’ (...) Guimarães, (...) Felgueiras (...)”

Formulazzjoni ġdida: “Iż-żona ġeografika (...) hija limitata għall-muniċipalitajiet ta’ (...) Guimarães, Vizela (bl-eċċezzjoni tal-parroċċa ta’ Santa Eulália), (...) Felgueiras (...)”

Prova tal-oriġini

Emenda

Emenda 9

Raġuni

Wara li ġew ikkunsidrati r-rekwiżiti stretti attwali f’termini tal-identifikazzjoni tal-annimali, il-possibbiltajiet li jiġi mmonitorjat dan u l-garanziji ta’ traċċabbiltà meħtieġa li jridu jintwerew li huma fis-seħħ fl-azjendi tal-ifrat, ma hemm l-ebda ġustifikazzjoni għaż-żamma tar-rekwiżit li annimali tar-razza Barrosã biss ikunu preżenti f’kull unità ta’ produzzjoni. Għalhekk, din ir-restrizzjoni titneħħa, għalkemm ir-rekwiżit għall-merħla kollha li għandha tiġi mmonitorjata jibqa’ fis-seħħ.

Formulazzjoni preċedenti: “L-ebda bovini għajr il-bovini tar-razza Barrosã ma jistgħu jinżammu fl-unità tal-produzzjoni fejn ikunu rreġistrati”.

Formulazzjoni ġdida: (tħassret)

Emenda

Emenda 10

Raġuni

B’kunsiderazzjoni tan-natura stretta tal-leġiżlazzjoni fir-rigward tat-trattament xieraq tal-annimali, b’mod partikolari fir-rigward tal-perjodi obbligatorji ta’ mistrieħ matul it-trasport u qabel il-qatla, ma hemm l-ebda ġustifikazzjoni għaż-żamma tar-rekwiżit li l-annimali jinqatlu fl-istess jum li jaslu fil-biċċerija. Għaldaqstant, din id-dispożizzjoni qed titħassar sabiex jiġi żgurat li jinżamm it-trattament xieraq tal-annimali u sabiex l-operaturi jingħataw libertà akbar fl-ippjanar tal-operazzjonijiet tat-trasport u tat-tbiċċir.

Formulazzjoni preċedenti: “L-annimali eliġibbli għaċ-ċertifikazzjoni jridu jinqatlu f’sekwenza sħiħa u mingħajr interruzzjoni fl-istess jum.”

Formulazzjoni ġdida: “L-annimali jridu jinqatlu f’sekwenza sħiħa u mingħajr interruzzjoni.”

Emenda

Emenda 11 (4 Prova tal-oriġini)

Raġuni

Ir-rekwiżiti identifikati f’din it-taqsima ġew riveduti sabiex jitħassru d-dispożizzjonijiet li huma skaduti jew żejda fid-dawl tal-leġiżlazzjoni attwali jew li għandhom jiffurmaw parti mill-proċeduri ta’ spezzjoni aktar milli mill-Ispeċifikazzjoni. Qed isiru aġġornamenti għad-dispożizzjonijiet dwar ir-reġistrazzjoni tal-operaturi, fid-dawl tar-rekwiżiti f’dan ir-rigward għall-ispezzjonijiet uffiċjali.

Formulazzjoni preċedenti:

“L-użu tad-denominazzjoni ta’ oriġini ‘CARNE DE BOVINO BARROSÃO’ għandu jkun ristrett għall-produtturi li: a) huma awtorizzati b’mod espliċitu għal dan il-għan mill-korp li jkollu d-denominazzjoni ta’ oriġini; b) l-azjenda tagħhom tinsab fiż-żona ġeografika tal-produzzjoni; c) jirrispettaw ir-regoli kollha tal-produzzjoni f’dawn l-Ispeċifikazzjonijiet; d) jikkommettu, bil-miktub, li ma jbiegħux laħam minn sorsi oħra, u/jew b’karatteristiċi oħra, taħt l-isem ‘CARNE DE BOVINO BARROSÃO’; e) jaċċettaw l-arranġamenti ta’ spezzjoni li se jiġu stabbiliti mill-korp ta’ spezzjoni u taċ-ċertifikazzjoni.”

“L-annimali jridu jinqatlu f’biċċeriji speċifiċi akkreditati mill-korp ta’ ċertifikazzjoni u awtorizzati mill-grupp li għandu d-dritt li juża d-denominazzjoni ta’ oriġini (...)”

“It-tqattigħ u l-imballaġġ jistgħu jsiru biss fi kmamar spezzjonati mill-korp taċ-ċertifikazzjoni u awtorizzati mill-grupp li għandu d-dritt li juża d-denominazzjoni ta’ oriġini. Kmamar bħal dawn biss jistgħu jaqtgħu l-karkassi u l-qatgħat li jirriżultaw u jibagħtuhom lis-suq bil-marki taċ-ċertifikazzjoni.”

Formulazzjoni ġdida:

“L-operaturi li beħsiebhom jinvolvu ruħhom fl-attivitajiet tal-produzzjoni, it-tbiċċir, il-qtugħ, l-ipproċessar u l-imballaġġ ta’ ‘CARNE BARROSÃ’ jridu jikkommettu bil-miktub li se jikkonformaw mad-dispożizzjonijiet ta’ dawn l-Ispeċifikazzjonijiet.”

“L-attivitajiet tal-produzzjoni, it-tbiċċir, il-qtugħ, l-ipproċessar u l-imballaġġ ta’ ‘CARNE BARROSÃ’ jridu jikkonformaw mad-dispożizzjonijiet ta’ dawn l-Ispeċifikazzjonijiet u jkunu soġġetti għall-arranġamenti korrispondenti ta’ spezzjoni.”

“L-operaturi jridu jiżguraw li t-traċċabbiltà speċifika ta’ ‘CARNE BARROSÃ’ tinżamm matul l-istadji kollha tal-produzzjoni sakemm jitqiegħed fis-suq.”

Emenda

Emenda 12 (4 Prova tal-oriġini)

Raġuni

Ir-rekwiżiti identifikati f’din it-taqsima ġew riveduti sabiex jitħassru d-dispożizzjonijiet li huma skaduti jew żejda fid-dawl tal-leġiżlazzjoni attwali jew li għandhom jiffurmaw parti mill-proċeduri ta’ spezzjoni aktar milli mill-Ispeċifikazzjoni. Qed isiru aġġornamenti għad-dispożizzjonijiet dwar ir-reġistrazzjoni tal-operaturi, fid-dawl tar-rekwiżiti f’dan ir-rigward għall-ispezzjonijiet uffiċjali.

Formulazzjoni preċedenti:

“Il-laħam minn annimali mdaħħla fir-Reġistru Żootekniku/fil-Ktieb tat-Tnissil tar-razza Barrosã biss jista’ jkollu d-denominazzjoni tal-oriġini. L-annimali mmonitorjati mill-korp taċ-ċertifikazzjoni mit-twelid biss jistgħu jkunu intitolati li jiġu ċċertifikati għad-denominazzjoni ta’ oriġini. L-annimali bovini kollha li jappartjenu għal azjenda mdaħħla fir-reġistri tad-denominazzjoni ta’ oriġini jridu jiġu identifikati individwalment bl-applikazzjoni ta’ żewġ lametti tal-widnejn – lametta waħda ta’ Sistema ta’ Identifikazzjoni tal-Annimali u l-oħra li tikkorrispondi għar-Reġistru Żootekniku/għall-Ktieb tat-Tnissil. L-annimali jridu jiġu mmarkati fl-ewwel tliet xhur ta’ ħajjithom.”

“L-unitajiet tal-produzzjoni jistgħu jiddaħħlu fir-reġistri tal-azjenda tad-denominazzjoni ta’ oriġini biss jekk huma: (...) idaħħlu l-merħla bovina kollha tagħhom; jikkommettu li se jikkonformaw mar-regoli dwar l-immaniġġjar, it-tnissil u s-saħħa stabbiliti f’dawn l-Ispeċifikazzjonijiet u kwalunkwe regola oħra li tista’ tiġi adottata; japplikaw b’mod volontarju mal-grupp ta’ produtturi biex jiksbu dan l-istatus.”

“L-azjendi mdaħħla fir-reġistru tal-azjendi miżmum mill-assoċjazzjonijiet tan-nissiela u li jikkommettu li se jissodisfaw il-kundizzjonijiet kollha stabbiliti hawn fuq fl-istess ħin biss jistgħu jipproduċu annimali eliġibbli li jkollhom id-denominazzjoni tal-oriġini.”

“Kull razzett għandu jżomm ir-rekords li ġejjin: arta tal-identità, li tindika l-filjazzjoni tal-annimal, u rekord tas-saħħa għal kull annimal; reġistru tal-istalla, li jrid jinkludi, b’mod partikolari, lista tal-annimali preżenti mqassma skont il-kategorija jew bin-numru tal-lametta tal-identifikazzjoni korrispondenti, id-data tad-diversi interventi tas-saħħa, xirjiet u bejgħ, imwiet u sostituzzjonijiet.”

Formulazzjoni ġdida:

“‘CARNE BARROSÃ’ jista’ jiġi prodott biss f’unitajiet tal-produzzjoni li jinsabu fiż-żona ġeografika u li l-merħliet bovini tagħhom huma mmonitorjati. ‘CARNE BARROSÃ’ jista’ jinkiseb biss minn annimali soġġetti għal monitoraġġ mit-twelid tagħhom.”

“Kull azjenda trid iżżomm reġistri li jippermettu l-identifikazzjoni tal-annimali kollha preżenti fl-azjenda, il-lametti tal-widna u l-identifikaturi elettroniċi tagħhom (fejn applikabbli), l-etajiet, is-sessi u l-istorja tas-saħħa tagħhom.”

Emenda

Emenda 13 (4 Prova tal-oriġini)

Raġuni

Ir-rekwiżiti identifikati f’din it-taqsima ġew riveduti sabiex jitħassru d-dispożizzjonijiet li huma skaduti jew żejda fid-dawl tal-leġiżlazzjoni attwali jew li għandhom jiffurmaw parti mill-proċeduri ta’ spezzjoni aktar milli mill-Ispeċifikazzjoni. Qed isiru aġġornamenti għad-dispożizzjonijiet dwar ir-reġistrazzjoni tal-operaturi, fid-dawl tar-rekwiżiti f’dan ir-rigward għall-ispezzjonijiet uffiċjali.

Formulazzjoni preċedenti:

“Irid ikun hemm rekords ta’ dawn li ġejjin f’kull biċċerija: in-numri tat-tbiċċir tal-annimali u kif dawn jikkorrispondu għan-numri tal-lametti tal-widna ta’ identifikazzjoni.”

“ (...) l-iskeda taż-żmien għat-tbiċċir trid titfassal minn qabel sabiex tkun iggarantita l-preżenza tal-korp ta’ ċertifikazzjoni. Fil-magħlaq tal-biċċeriji mdaħħla fir-reġistru tad-denominazzjoni ta’ oriġini, l-annimali rreġistrati jridu jinżammu kompletament separati minn annimali mhux irreġistrati matul il-perjodu ta’ mistrieħ qabel it-tbiċċir. (...) Jistgħu jintbagħtu biss karkassi, nofsijiet ta’ karkassi u kwarti ta’ karkassi, biċ-ċertifikazzjoni għad-denominazzjoni tal-oriġini, lill-kmamar tat-tqattigħ u d-distribuzzjoni u lill-postijiet tal-bejgħ irreġistrati. Aġent, li għandu jinħatar mill-korp taċ-ċertifikazzjoni, irid iżur il-biċċeriji kollha biex jimmonitorja l-operazzjonijiet tat-tbiċċir u jwettaq il-kontrolli deskritti f’dawn l-Ispeċifikazzjonijiet tal-Prodott u kwalunkwe kontroll ieħor li l-korp taċ-ċertifikazzjoni jqis li huwa meħtieġ.”

“Iridu jinżammu rekords tal-wasla u tad-dispaċċ tal-prodott f’kull kamra tat-tqattigħ u tal-imballaġġ, kif ukoll rekords tal-korrispondenza bejn il-marki taċ-ċertifikazzjoni riċevuti u dawk maħruġa.”

Formulazzjoni ġdida:

“Kull biċċerija trid iżżomm rekords tan-numri tat-tbiċċir tal-annimali u kif dawn jikkorrispondu għan-numri tal-lametti tal-widna ta’ identifikazzjoni.”

“Kull kamra tat-tqattigħ u tal-imballaġġ trid iżżomm rekords tal-wasla u tad-dispaċċ ta’ ‘CARNE BARROSÃ’.”

“Waqt it-trasport lejn il-biċċerija, f’żoni ta’ mistrieħ u fil-magħlaq fil-biċċeriji, l-annimali jridu jinżammu separati minn annimali li mhumiex eliġibbli għaċ-ċertifikazzjoni.”

Emenda

Emenda 14 (4 Prova tal-oriġini)

Raġuni

Ir-rekwiżiti identifikati f’din it-taqsima ġew riveduti sabiex jitħassru d-dispożizzjonijiet li huma skaduti jew żejda fid-dawl tal-leġiżlazzjoni attwali jew li għandhom jiffurmaw parti mill-proċeduri ta’ spezzjoni aktar milli mill-Ispeċifikazzjoni. Qed isiru aġġornamenti għad-dispożizzjonijiet dwar ir-reġistrazzjoni tal-operaturi, fid-dawl tar-rekwiżiti f’dan ir-rigward għall-ispezzjonijiet uffiċjali.

Formulazzjoni preċedenti:

“Kull post tal-bejgħ irid iżomm rekords, aġġornati kuljum, ta’ dawn li ġejjin: il-wasliet u d-dispaċċi ta’ laħam iċċertifikat; il-marki ta’ ċertifikazzjoni miżmuma u maħruġa lill-konsumaturi.”

“Ir-reġistri u d-dokumenti li ġejjin iridu jinżammu fil-bini tal-korp ta’ ċertifikazzjoni: evidenza li l-produttur huwa membru tal-iskema tad-denominazzjoni ta’ oriġini; ir-reġistru tal-biċċeriji; ir-reġistru tal-kmamar tat-tqattigħ u tal-imballaġġ; lista tal-marki taċ-ċertifikazzjoni maħruġa (li tindika d-data tal-ħruġ, in-numru tal-marka ta’ ċertifikazzjoni u l-korp li jkun irċiviha); rekords tal-kunsinni tal-kotba tad-dispaċċ innumerati minn qabel maħruġa (li jridu jagħmluha possibbli li l-karkassa tiġi rikostitwita) li jridu jinkludu rekords tal-korrispondenza bejn il-kunsinni mibgħuta u l-marki ta’ ċertifikazzjoni maħruġa u li se jakkumpanjaw u jidentifikaw il-karkassi, in-nofsijiet tal-karkassi jew il-kwarti tal-karkassi mill-biċċerija sal-kamra tat-tqattigħ u tal-imballaġġ jew tal-biċċier. Ir-rekords miżmuma f’dawn il-kotba għandhom jiġu ċċentralizzati fuq bażi ta’ kull xahar; listi tat-tbiċċir, mibgħuta kull xahar mill-aġent awtorizzat mill-korp taċ-ċertifikazzjoni (li jindikaw in-numri ta’ identifikazzjoni tal-annimali u n-numri tal-ordni rispettivi fil-biċċerija); il-korrispondenza bejn il-marki taċ-ċertifikazzjoni użati minn kull wieħed mill-korpi fis-settur tal-produzzjoni; għal kull biċċerija, il-kodiċijiet, l-ismijiet tan-nissiela, l-indirizzi u n-numri tal-azjendi tal-oriġini tal-annimali mbiċċra.”

“Kwalunkwe post tal-bejgħ lill-pubbliku (ħwienet tal-laħam, boutiques, supermarkets jew restoranti) irid jiġi spezzjonat mill-korp taċ-ċertifikazzjoni u awtorizzat mill-grupp li għandu d-dritt li juża d-Denominazzjoni ta’ Oriġini. L-awtorizzazzjoni tista’ tingħata biss lil dawk il-postijiet tal-bejgħ li l-kundizzjonijiet tas-saħħa u sanitarji tagħhom huma f’konformità mal-leġiżlazzjoni fis-seħħ. F’każijiet fejn il-laħam jinbiegħ bl-imnut u mhux imballat, dan irid jintwera separatament u/jew jinbiegħ fuq bażi esklużiva f’ċerti jiem. Fil-każijiet kollha, il-korp taċ-ċertifikazzjoni jrid jiggarantixxi l-identifikazzjoni u l-oriġini tal-qatgħat u/jew tal-porzjonijiet u jagħmel ħiltu biex jiżgura li tiġi evitata kull konfużjoni fost il-konsumaturi. Iridu jkunu disponibbli fuljetti ta’ informazzjoni li jkun fihom l-istess dettalji kif murija fuq it-tikkettar tad-‘denominazzjoni tal-oriġini’ imwaħħal mal-imballaġġ għall-konsumatur fil-post tal-bejgħ. Fil-postijiet kollha tal-bejgħ, il-‘plakka ta’ identifikazzjoni’ li tawtorizza l-bejgħ trid tintwera f’post li jkun viżibbli b’mod ċar għall-konsumaturi. Din għandha titneħħa jekk l-awtorizzazzjoni għall-bejgħ tal-istabbiliment tiġi rtirata.”

Formulazzjoni ġdida: (tħassret)

Metodu tal-produzzjoni

Emenda

Emenda 15

Raġuni

Qed issir emenda żgħira għat-test li jiddeskrivi l-ġestjoni tal-għalf sabiex jittejjeb l-adattament tiegħu għall-immaniġġjar ta’ annimali ta’ età żgħira. Is-sistema tradizzjonali hija bbażata fuq ir-ragħa ta’ annimali adulti kuljum, ħlief meta jkun temp ħażin. Bhejjem adulti tfisser bhejjem li għandhom aktar minn 12-il xahar, jiġifieri annimali kklassifikati fil-kategoriji ta’ għoġġiela u baqar żgħar li jiksbu l-għalf minn raba’ ġmiem f’żoni muntanjużi.

Madankollu, l-annimali ta’ età żgħira jibqgħu fl-azjenda, fejn jistennew sakemm ommijiethom jirritornaw mir-ragħa biex jieħdu l-ħalib tal-omm. Ir-raġunijiet għal dan l-immaniġġjar separat huma li huwa diffiċli għall-annimali ta’ età żgħira li jimmaniġġjaw il-kesħa tax-xitwa barra u li jakkumpanjaw il-merħliet ta’ annimali adulti matul il-movimenti twal tagħhom ta’ kuljum lejn l-imraġ u l-artijiet komuni, li ħafna minnhom huma diffiċli biex jintlaħqu u jinsabu fuq art mimlija għoljiet u mhux lixxa. Ta’ min jinnota li l-annimali jistgħu jivvjaġġaw diversi kilometri kuljum mill-azjenda sal-mergħat u l-artijiet komuni u lura. Kieku l-annimali ta’ żgħira kellhom jakkumpanjaw lill-ġenituri tagħhom fuq dawn il-vjaġġi, il-kwalità tal-laħam tagħhom tonqos b’mod konsiderevoli, b’mod partikolari fir-rigward tal-irtubija karatteristika u apprezzata tagħha.

Formulazzjoni preċedenti: “Il-bhejjem se jinżammu f’barrakki b’mod permanenti biss f’xi jiem matul ix-xitwa meta t-temp ħażin iwaqqafhom milli jinħarġu sal-mergħa.”

Formulazzjoni ġdida: “Il-bhejjem adulti se jinżammu f’barrakki b’mod permanenti biss f’xi jiem matul ix-xitwa meta t-temp ħażin iwaqqafhom milli jinħarġu sal-mergħa.”

Emenda

Emenda 16

Raġuni

It-test relatat mat-tnissil qed jitħassar, peress li bħalissa l-aktar kriterju importanti għad-determinazzjoni tal-mument ideali huwa l-piż u l-iżvilupp korporali u mhux l-età. Barra minn hekk, dan it-test huwa ristrett għad-deskrizzjoni tal-prattika standard, u n-nuqqas ta’ konformità ma għandu l-ebda konsegwenza għaċ-ċertifikazzjoni tal-laħam mill-omm jew mill-annimali ta’ età żgħira.

Formulazzjoni preċedenti: “L-erieħ ta’ età żgħira se jkunu koperti għall-ewwel darba bejn l-età ta’ 18 u 24 xahar.”

Formulazzjoni ġdida: (tħassret)

Emenda

Emenda 17

Raġuni

Il-lista indikattiva ta’ prodotti li jistgħu jinterferixxu fir-ritmu normali tat-tkabbir tal-annimali qed titħassar sabiex tiġi estiża l-firxa tal-projbizzjoni fuq l-użu tagħhom.

Formulazzjoni preċedenti: “L-użu ta’ prodotti li jistgħu jinterferixxu mar-ritmu normali tat-tkabbir u l-iżvilupp tal-annimali, bħal konċentrati kummerċjali, ormoni, antibijotiċi u sulfammidi ma huwa permess taħt l-ebda ċirkostanza.”

Formulazzjoni ġdida: “L-użu ta’ prodotti li jistgħu jinterferixxu mar-ritmu normali tat-tkabbir u tal-iżvilupp tal-annimali ma huwa permess taħt l-ebda ċirkostanza.”

Emenda

Emenda 18

Raġuni

F’każ ta’ nuqqasijiet ta’ għalf, b’mod partikolari dawk li jirriżultaw mit-tibdil fil-klima u mit-tnaqqis fl-attività agrikola fir-reġjun, jista’ jkun neċessarju ir-rikors għall-provvista tal-għalf minn barra ż-żona ġeografika, f’konformità mar-Regolament (UE) Nru 1151/2012 tal-Parlament Ewropew u tal-Kunsill u mad-dispożizzjonijiet tar-Regolament ta’ Delega tal-Kummissjoni (UE) Nru 664/2014 li jemendah, sakemm il-karatteristiċi tal-Carne Barrosã jibqgħu l-istess.

Din l-emenda tagħmilha wkoll possibbli li jiġu indirizzati n-nuqqasijiet fiż-żona ġeografika tal-għalf li tikkonforma mal-ispeċifikazzjoni ta’ skema ta’ kwalità (bħall-produzzjoni organika) jew skema ta’ ċertifikazzjoni oħra.

Formulazzjoni preċedenti: (xejn)

Formulazzjoni ġdida: “F’każ ta’ nuqqasijiet ta’ għalf, jista’ jintuża għalf tal-annimali li joriġina barra miż-żona ġeografika, sakemm dan ma jaqbiżx il-50 % tal-materja niexfa fuq bażi annwali u sakemm il-laħam miksub minn dawn l-annimali jżomm il-karatteristiċi meħtieġa f’dawn l-Ispeċifikazzjonijiet. “L-użu ta’ tali għalf irid jiġi nnotifikat lill-korp ta’ kontroll b’tali mod li jkun possibbli li jiġu vverifikati s-sors, il-karatteristiċi u l-kwantitajiet użati jew maħsuba li jintużaw.”

Emenda

Emenda 19

Raġuni

L-iffriżar għandu jkun permess mingħajr restrizzjonijiet. L-ewwel nett, l-iffriżar tal-laħam huwa proċess ta’ preservazzjoni ppruvat, u l-iffriżar u l-inżul korretti tal-laħam ma jnaqqsux il-kwalità tiegħu bl-ebda mod perċettibbli. It-tieni nett, dan il-proċess ta’ preservazzjoni huwa ta’ importanza fundamentali għall-bejgħ ta’ “CARNE BARROSÃ” lis-swieq, li mingħajru huwa impossibbli li jintbagħat laħam frisk minħabba l-ħajja limitata fuq l-ixkaffa tiegħu. Fl-aħħar nett, il-ħtieġa li jiġu indirizzati x-xejriet attwali tal-konsum tfisser li huwa essenzjali li l-konsumaturi jkollhom aċċess għal “CARNE BARROSÃ” li jkun ippreservat bl-iffriżar.

Formulazzjoni preċedenti: “L-iffriżar tal-karkassi, tal-ġogi jew ta’ partijiet minnhom huwa espressament ipprojbit fi kwalunkwe stadju tal-ipproċessar, ħlief f’sitwazzjonijiet iddefiniti mill-Istitut taċ-Ċertifikazzjoni.”

Formulazzjoni ġdida: (tħassret)

Emenda

Emenda 20

Raġuni

Fid-dawl tal-evoluzzjoni tal-leġiżlazzjoni applikabbli għas-settur, ċerti dispożizzjonijiet ma għadhomx meħtieġa, saru skaduti, żejda jew saħansitra inkompatibbli ma’ dik il-leġiżlazzjoni u għalhekk jridu jitħassru kif xieraq.

Formulazzjoni preċedenti:

“Is-saħħa. In-nissiela jridu jsegwu l-pjan għall-protezzjoni tas-saħħa ddefinit mis-servizzi uffiċjali f’konformità mal-leġiżlazzjoni fis-seħħ u jippermettu t-twettiq tat-trattamenti u/jew tat-tilqim kollu meqjusa meħtieġa. It-trattamenti veterinarji kollha jridu jiġu mogħtija b’riċetta minn veterinarju u dan irid jiddaħħal fir-rekord tas-saħħa tal-annimal. It-tbiċċir irid jirrispetta l-intervall minimu tas-sikurezza ddefinit mill-veterinarju.”

“Kundizzjonijiet tat-trasport u tal-mistrieħ qabel it-tbiċċir. L-annimali fl-ebda ċirkostanza ma jistgħu jitgħabbew iżżejjed. Ir-rotta trid tkun l-iqsar waħda possibbli mill-azjenda sal-eqreb biċċerija awtorizzata. It-tagħbija, il-ħatt u t-trasferimenti lejn kwalunkwe rotta oħra li fuqha se jivvjaġġaw l-annimali jridu jsiru b’mod kajman, u kull biċċerija jrid ikollha r-riżorsi meħtieġa biex tevita kull trawma għall-annimali. Fi kwalunkwe żona ta’ stennija, l-annimali jridu jinżammu separatament f’‘kaxxi’. Il-marqad f’dawn iż-żoni irid ikun tat-tiben u l-annimali jridu jiġu pprovduti bl-ilma kif meħtieġ.”

“Kundizzjonijiet tat-tbiċċir. Jistgħu jiġu mbiċċra biss annimali konformi mar-regoli stabbiliti fil-leġiżlazzjoni rilevanti fis-seħħ dwar it-tbiċċir. (...) Il-biċċeriji jridu jiggarantixxu l-kundizzjonijiet tekniċi u tas-saħħa korretti, b’mod partikolari fir-rigward tal-kundizzjonijiet tat-tqegħid fi stalel, tal-indafa u tal-iġjene, it-taħriġ tekniku tal-persunal responsabbli għat-tbiċċir u għat-tħejjija tal-karkassa kif ukoll il-kundizzjonijiet kesħin (kemm għall-maturazzjoni tal-laħam mill-karkassi mbiċċra kif ukoll għall-ħżin tagħhom).”

“Il-kmamar tat-tqattigħ u tal-imballaġġ iridu jikkonformaw mar-rekwiżiti tas-saħħa u tal-iġjene tal-leġiżlazzjoni fis-seħħ.”

Formulazzjoni ġdida: (tħassret)

Rabta

Emenda

Emenda 21 (test)

Raġuni

Kwalunkwe test mhux meħtieġ, test mingħajr kontenut regolatorju jew test li huwa żejjed fid-dawl tar-regoli attwali li jirregolaw id-denominazzjonijiet ta’ oriġini fil-livell tal-UE jitħassar.

Formulazzjoni preċedenti:

“Il-bovini tar-razza Barrosã jitrabbew f’reġjuni pjuttost batuti fit-Tramuntana tal-Portugall, jiġifieri f’Barroso u fiż-żoni muntanjużi ta’ Entre Douro e Minho. Dawn iż-żoni jikkorrispondu għad-deskrizzjoni tat-tieni u t-tielet problemi standard ta’ żvilupp stabbiliti fil-Komunikazzjoni mill-Kummissjoni tal-Komunitajiet Ewropej tad-29 ta’ Lulju 1988, ‘Il-futur tas-soċjetà rurali’: żoni bi żvantaġġi naturali, infrastrutturali u strutturali, b’aċċess ġeneralment diffiċli u depopolazzjoni minħabba li l-art qed tiġi abbandunata mill-popolazzjonijiet nattivi.”

“Kif inhu tipiku fir-reġjuni agrikoli ta’ dan it-tip, is-sistemi tal-produzzjoni huma mmirati lejn l-awtosuffiċjenza tal-familja. F’dan l-isfond, l-ifrat Barrosão huma ta’ importanza fundamentali kemm għar-replikazzjoni ta’ dawn is-sistemi kif ukoll għall-ekonomija tal-‘familja’ ta’ azjendi żgħar.”

Formulazzjoni ġdida: “Iż-żona ġeografika ta’ ‘CARNE BARROSÃ’ tinsab f’partijiet fit-Tramuntana tal-Portugall (Barroso u ż-żoni muntanjużi tal-provinċja ta’ Entre Douro e Minho) fejn il-kundizzjonijiet naturali, infrastrutturali u strutturali wasslu għal sistemi ta’ produzzjoni mmirati l-aktar lejn l-awtosuffiċjenza tal-familja. L-ifrat Barrosã huma ta’ importanza fundamentali kemm għar-replikazzjoni ta’ dawn is-sistemi kif ukoll għall-ekonomija tal-unitajiet domestiċi ta’ azjendi żgħar.”

Emenda

Emenda 22 (test)

Raġuni

Formulazzjoni preċedenti:

“F’dawn is-sitwazzjonijiet, l-istrateġiji tal-iżvilupp rurali jeħtieġ li jkunu bbażati fuq forma estensiva ta’ biedja ta’ kwalità għolja, bl-għan li jgħinu lin-nies li l-introjtu tagħhom derivat mill-attività agrikola mhuwiex biżżejjed, u li jagħmlu użu mill-potenzjal endoġenu reġjonali, jipproteġu l-ambjent kif ukoll il-wirt kulturali tar-reġjun. Dawn is-sistemi ta’ produzzjoni huma kkaratterizzati mill-fatt li huma bbażati fuq l-isfruttament tar-riżorsi naturali disponibbli, huma vulnerabbli ħafna għad-diffikultajiet li jirriżultaw min-nuqqas ta’ qafas ta’ applikazzjoni tal-mekkaniżmi tas-suq biex jiġi ggarantit introjtu stabbli u n-nuqqas ta’ proċedura ta’ żvilupp immirata biex tiggarantixxi titjib fil-kundizzjonijiet tal-għajxien tal-bdiewa f’dawn iż-żoni. Fid-dawl ta’ dan ta’ hawn fuq, il-promozzjoni u t-titjib tal-valur tal-laħam tal-bovini tar-razza Barrosã huma mod essenzjali u effettiv kif jintlaħqu l-objettivi msemmija.”

“Dawn l-ispeċifikazzjonijiet se jiġu mxerrda b’mod mifrux biżżejjed biex jiġi żgurat li l-partijiet interessati kollha, kemm il-produtturi kif ukoll il-korpi kummerċjali, isiru konxji tan-natura obbligatorja tal-konformità mar-regoli stabbiliti f’dawn l-Ispeċifikazzjonijiet tal-Prodott biex ikun jista’ jiġi prodott jew mibjugħ laħam li jista’ jkollu d-denominazzjoni tal-oriġini ‘Carne de Bovino Barrosão’. Se jiġi żgurat ukoll li l-konsumaturi jingħataw informazzjoni dwar il-karatteristiċi tal-prodott u d-drittijiet tagħhom ta’ rimedju.”

Formulazzjoni ġdida: (tħassret)

Tikkettar

Emenda

Emenda 23

Raġuni

Ir-regoli speċifiċi dwar it-tikkettar huma ssimplifikati u d-dispożizzjonijiet li huma żejda jew mhux meħtieġa fid-dawl tal-leġiżlazzjoni attwali – speċifikament, ir-Regolament (UE) Nru 1169/2011 tal-Parlament Ewropew u tal-Kunsill tal-25 ta’ Ottubru 2011 – qed jitħassru. Din l-emenda hija maħsuba biex l-operaturi ikun jista’ jkollhom aktar libertà biex jieħdu azzjoni fir-rigward tal-adattament tal-prodott għas-suq.

Formulazzjoni preċedenti:

“Il-grupp ta’ produtturi jrid jadotta u jirreġistra emblema bħala s-simbolu grafiku tad-denominazzjoni tal-oriġini, u jinforma lill-awtoritajiet kompetenti li jkun għamel dan. Dik l-emblema trid tidher fuq it-timbri u s-siġilli mpoġġija fuq il-karkassi, in-nofsijiet u l-kwarti tal-karkassi mibgħuta mill-biċċeriji u fuq it-tikketti mwaħħla mal-pakketti tal-qatgħat u/jew tal-porzjonijiet tagħhom mibgħuta mill-kmamar tat-tqattigħ u tal-imballaġġ. Fil-kmamar tat-tqattigħ u tal-imballaġġ, meta l-laħam jintbagħat f’imballaġġ, trid titpoġġa tikketta li tidentifika l-prodott fuq l-imballaġġ. Dik it-tikketta ma tistax terġa’ tintuża u trid titpoġġa fuq imballaġġ trasparenti.”

“It-tikketta ta’ identifikazzjoni korrispondenti, li abbozz tagħha huwa mehmuż fl-ANNESS I, trid titwaħħal mal-porzjonijiet kollha ta’ laħam iċċertifikat.”

“Il-qatgħat jew il-porzjonijiet tagħhom iridu jiġu ppreżentati f’imballaġġ u bit-tikketti li jidentifikaw id-denominazzjoni tal-oriġini u l-korp ta’ ċertifikazzjoni mwaħħla b’mod korrett fuq il-pakketti. Fil-każ tal-bejgħ bl-imnut, il-laħam irid jinbiegħ separatament, identifikat kif xieraq permezz tat-timbru li jidentifika d-denominazzjoni tal-oriġini kull fejn ikun possibbli. It-timbru li jidentifika d-denominazzjoni tal-oriġini jrid jitpoġġa fuq karkassi, nofsijiet u kwarti ta’ karkassi meta jinbiegħu sħaħ.”

Formulazzjoni ġdida: “Irrispettivament mill-format tal-preżentazzjoni, ‘CARNE BARROSÃ’ irid: - jinkludi waħda mill-formulazzjonijiet li ġejjin: ‘CARNE BARROSÃ – DENOMINAÇÃO DE ORIGEM PROTEGIDA’ jew ‘CARNE BARROSÃ DOP’; - jidentifika b’mod ċar il-korp ta’ kontroll.”

Oħrajn

Emenda

Emenda 24 (preżentazzjoni)

Raġuni

Il-forom ta’ preżentazzjoni permessi – li jissemmew f’diversi punti tul l-Ispeċifikazzjonijiet – qed jiġu ċċarati u speċifikati sabiex ikun aktar faċli li jiġu allinjati ma’ soluzzjonijiet teknoloġiċi ġodda biex jinżamm il-pass mal-evoluzzjoni tal-preferenzi tal-konsumatur.

Formulazzjoni preċedenti (siltiet): “(...) karkassi, nofsijiet u kwarti ta’ karkassi (...)”; “qatgħat jew porzjonijiet tagħhom (...)”

Formulazzjoni ġdida:

“‘CARNE BARROSÃ’ jista’ jiġi ppreżentat għall-bejgħ f’karkassi, nofsijiet ta’ karkassi jew kwarti ta’ karkassi, jew bħala qatgħat jew porzjonijiet imballati (imqatta’, f’biċċiet, fi strixxi, f’kubi, ikkapuljati, eċċ.)”

Emenda

Emenda 25 (kontroll)

Raġuni

L-informazzjoni dwar il-korp ta’ kontroll ġiet aġġornata. Peress li din l-informazzjoni – li ma għandha l-ebda kontenut regolatorju minħabba r-regoli tal-qafas attwali f’dan il-qasam fi ħdan il-kuntest tal-kontrolli uffiċjali – malajr issir skaduta, huwa meqjus aħjar li tiġi inkluża referenza għall-post fejn jistgħu jinstabu l-isem u l-indirizz tal-korp ta’ kontroll, peress li dan jagħmel possibbli il-konformità mat-termini tal-Artikolu 7 tar-Regolament (UE) Nru 1151/2012 filwaqt li l-informazzjoni dwar l-istruttura ta’ kontroll tinżamm aġġornata.

Formulazzjoni preċedenti:

“Ir-reġistrazzjoni tad-Denominazzjoni tal-Oriġini ‘Carne de Bovino Barrosão’ trid tintalab mill-Cooperativa Agrícola de Boticas. Il-korp li għandu d-dritt li juża d-denominazzjoni ta’ oriġini huwa responsabbli li jwaħħalha mal-karkassi u mal-imballaġġ. It-tariffa taċ-ċertifikazzjoni għandha titħallas mill-korp li jkollu d-denominazzjoni tal-oriġini lil korp kompetenti, il-korp taċ-ċertifikazzjoni.”

“Il-korp ta’ kontroll u ta’ ċertifikazzjoni għal-laħam li jkollu d-denominazzjoni tal-oriġini ‘Carne de Bovino Barrosão’ se jkun in-‘Norte e Qualidade - Instituto de Certificação de Produtos Agro-alimentares’ (It-Tramuntana u l-Kwalità - L-Istitut għaċ-Ċertifikazzjoni ta’ Prodotti Agroalimentari)”.

Formulazzjoni ġdida: “F’konformità mal-Artikolu 37(3) tar-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012, il-konformità mal-Ispeċifikazzjoni tal-Prodott tiġi vverifikata mill-korp ta’ kontroll, li l-isem u l-indirizz tiegħu huma disponibbli għall-pubbliku fil-bażi tad-data tal-Kummissjoni Ewropea.”

Emenda

Emenda 26 (kontroll)

Raġuni

Ċerti dispożizzjonijiet ta’ kontroll li huma skaduti jew żejda fir-rigward tal-leġiżlazzjoni attwali jew li għandhom jiffurmaw parti mill-proċeduri ta’ monitoraġġ aktar milli mill-Ispeċifikazzjonijiet qed jitħassru.

Formulazzjoni preċedenti:

“L-Istitut taċ-Ċertifikazzjoni jrid joħroġ il-marki taċ-ċertifikazzjoni. Il-marka taċ-ċertifikazzjoni trid tkun akkumpanjata minn dokument, li jrid jimtela minn uffiċjal awtorizzat mill-korp taċ-ċertifikazzjoni biex jagħmel dan ladarba ċ-ċirkwit ikun magħruf.”

“Kull marka taċ-ċertifikazzjoni trid tkun assoċjata ma’ dokument, li jrid ikun fih l-informazzjoni li ġejja: in-numru tal-marka, il-kodiċi tal-azjenda ta’ oriġini tal-annimal, l-identifikazzjoni tal-biċċerija, in-numru tal-ordni tal-karkassa fil-biċċerija, il-piż tal-karkassa u d-data tat-tbiċċir, l-identifikazzjoni tal-kamra tat-tqattigħ u tal-imballaġġ, in-numru tal-ordni tal-karkassi, tan-nofsijiet tal-karkassi, tal-kwarti tal-karkassi jew tal-qatgħat tagħhom fil-kamra tat-tqattigħ u tal-imballaġġ, l-identità ta’ min jirċievi l-qatgħat imballati jew mibjugħa bl-imnut u tal-uffiċjal taċ-ċertifikazzjoni, id-data tal-ħruġ tal-marka taċ-ċertifikazzjoni u d-data tal-wasla u tad-dispaċċ tal-prodott f’kull ħolqa tal-katina tal-produzzjoni.”

“Id-dokumenti li jakkumpanjaw il-marki taċ-ċertifikazzjoni li jikkorrispondu għall-qatgħat u l-porzjonijiet tagħhom mibgħuta mill-kmamar tat-tqattigħ iridu jindikaw l-oriġini tal-qatgħat inkwistjoni.”

“Bħala regola ġenerali, il-mekkaniżmi kollha ta’ kontroll iridu jitfasslu b’tali mod li f’kull stadju tal-katina tal-produzzjoni jkun possibbli li tiġi ddeterminata faċilment l-oriġini tal-prodott u b’hekk jasal faċilment fil-ħoloq kollha tal-katina tal-produzzjoni upstream.”

“L-Istitut taċ-ċertifikazzjoni jista’ jiddeklassifika l-annimali, il-qatgħat u l-porzjonijiet tagħhom fi kwalunkwe stadju tal-proċess tal-produzzjoni, skont id-dispożizzjonijiet ta’ dawn l-ispeċifikazzjonijiet u kif iddeterminat minn dak l-Istitut.”

“Kull azjenda jridu jsirulha żjarat kemm meqjusa meħtieġa. Iż-żmien taż-żjara jrid jiġi ddeterminat mill-Istitut taċ-Ċertifikazzjoni u ż-żjarat iridu jsiru mingħajr avviż minn qabel. Iż-żjarat iridu jkunu adattati għat-tħaddim tas-sistemi tal-azjenda fis-seħħ.”

“Waqt kull żjara, l-uffiċjal li jkun qed jaġixxi f’isem l-Istitut taċ-Ċertifikazzjoni jrid jieħu nota fuq l-iskeda ta’ identifikazzjoni ta’ kull annimal tal-osservazzjonijiet li jsiru, fejn jenfasizza kwalunkwe ksur tad-dispożizzjonijiet stabbiliti f’dawn l-Ispeċifikazzjonijiet u minn dak l-Istitut.”

“Il-kontrolli mwettqa mill-Istitut taċ-Ċertifikazzjoni jridu jkopru, b’mod partikolari, l-għalf u l-identifikazzjoni tal-annimali u punti oħra li l-Istitut iqis li huma ta’ interess. L-annimali – u b’mod partikolari l-għalf tagħhom – se jiġu ċċekkjati wkoll permezz ta’ analiżijiet imwettqa permezz ta’ kampjunar, fuq bażi annwali, tal-ħmieġ, tal-awrina u tad-demm.”

“It-tbiċċir ta’ annimali li huma eliġibbli li jkollhom id-denominazzjoni tal-oriġini ‘Carne de Bovino Barrosão’ irid jiġi mmonitorjat minn rappreżentant tal-Istitut taċ-Ċertifikazzjoni li, għal kull annimal, irid jivverifika l-identifikazzjoni tal-annimali (l-eżistenza ta’ identifikazzjoni ta’ lametti tal-widnejn ta’ identifikazzjoni), il-kategorizzazzjoni, l-identifikazzjoni u l-immarkar tal-karkassi, il-preċiżjoni tal-informazzjoni li tidher fuq il-marka taċ-ċertifikazzjoni, il-korrispondenza bejn in-numru tat-tbiċċir u n-numru tal-identifikazzjoni, il-konformità tal-immaniġġjar tal-karkassa u t-teknoloġija użata mar-regoli stabbiliti mill-Istitut taċ-Ċertifikazzjoni, u l-kawżi ta’ kwalunkwe deklassifikazzjoni.”

“L-uffiċjal responsabbli għall-monitoraġġ tat-tbiċċir se jkun responsabbli wkoll għall-ħruġ, kull xahar, tal-kotba tad-dispaċċ innumerati minn qabel (użati biex jinżamm rekord tal-partijiet jew il-qatgħat ta’ karkassi distribwiti lil kull aġent awtorizzat) ipprovduti mill-Istitut taċ-Ċertifikazzjoni.”

“B’mod partikolari, iridu jiġu ċċekkjati wkoll il-parametri li ġejjin fil-biċċerija: l-osservazzjoni tar-regolamenti interni dwar il-kundizzjonijiet tat-tbiċċir, il-konformità mad-dispożizzjonijiet tal-leġiżlazzjoni dwar il-kundizzjonijiet tekniċi u tas-saħħa li taħthom irid isir it-tbiċċir, u r-rispett għal kwalunkwe regola oħra li l-Istitut taċ-Ċertifikazzjoni għandu l-ħsieb li jimplimenta.”

“Il-kmamar tat-tqattigħ u tal-imballaġġ jistgħu jibagħtu l-laħam f’qatgħat sħaħ jew porzjonijiet tagħhom. Jistgħu jintbagħtu biss qatgħat identifikati bit-timbru jew li jkunu ġew imballati u ttikkettati b’mod korrett. Meta jkunu qed jintbagħtu partijiet minn dawn, il-prodott irid jiġi mballat u ttikkettat b’mod korrett ukoll.”

“Il-kontrolli fuq il-kmamar tat-tqattigħ u tal-imballaġġ iridu jitwettqu fil-forma ta’ żjarat li jridu jsiru f’intervalli ddeterminati mill-korp taċ-ċertifikazzjoni. Il-kontrolli jridu jieħdu l-forma ta’ verifika b’mod partikolari tal-kundizzjonijiet sanitarji u tas-saħħa, l-identifikazzjoni tal-laħam preżenti (l-identifikazzjoni u l-provenjenza tal-qatgħat u/jew tal-porzjonijiet tagħhom li jaslu u għad-dispaċċ, filwaqt li jagħmlu ħilithom biex jipprevjenu kwalunkwe konfużjoni fost il-konsumaturi aktar ’il quddiem), u l-konformità mar-regoli dwar it-tqattigħ stabbiliti mill-Istitut taċ-Ċertifikazzjoni.”

“Il-kontrolli jrid ikollhom l-għan li jidentifikaw kwalunkwe frodi potenzjali fil-preżentazzjoni tal-prodott lill-konsumatur. L-Istitut taċ-Ċertifikazzjoni jrid jiggarantixxi r-rispett għall-kundizzjonijiet stabbiliti f’termini tal-identifikazzjoni tal-qatgħat u l-porzjonijiet tagħhom, u jrid jiżgura li tiġi evitata kwalunkwe konfużjoni tal-konsumaturi.”

“Ir-rispett għat-termini kuntrattwali jrid jiġi vverifikat mill-Istitut taċ-Ċertifikazzjoni matul iż-żjarat fil-postijiet tal-bejgħ, f’intervalli ddeterminati minn dak l-Istitut. Il-kontrolli jridu jieħdu l-forma ta’ verifika, b’mod partikolari, tar-rekords obbligatorji miżmuma minn dawk il-korpi, it-tqabbil ta’ dawk ir-rekords mal-marki taċ-ċertifikazzjoni miżmuma, il-kontrolli fuq il-perjodi ta’ maturazzjoni u l-ispezzjoni tal-karkassi maħżuna fil-kesħa.”

“Il-postijiet kollha tal-bejgħ tal-laħam (imballat jew xort’oħra) iridu jiġu identifikati b’mod korrett.”

Formulazzjoni ġdida: (tħassret)

Emenda

Emenda 27 (penali)

Raġuni

Id-dispożizzjonijiet dwar il-ksur u l-penali qed jitħassru, fid-dawl tad-dispożizzjonijiet stabbiliti f’dan ir-rigward bħala parti mill-kontrolli uffiċjali.

Formulazzjoni preċedenti:

“Ksur imwettaq minn persuni inklużi fir-reġistri għad-denominazzjoni tal-oriġini huwa kklassifikat kif ġej għall-finijiet tas-sanzjoni rilevanti: a) reati amministrattivi; b) ksur tar-regoli stabbiliti fir-regoli dwar il-produzzjoni għal kwistjonijiet li jikkonċernaw il-produzzjoni u t-tħejjija; c) ksur minħabba l-użu mhux xieraq tad-denominazzjoni tal-oriġini, jew azzjonijiet li huma ta’ detriment għal din tal-aħħar jew li jistgħu jikkawżawlha reputazzjoni ħażina.”

“Ir-reati amministrattivi huma kollha reati li jirriżultaw minn ineżattezza, ommissjoni jew falsifikazzjoni fil-produzzjoni tal-opinjonijiet, id-dikjarazzjonijiet, il-kotba jew dokumenti oħra, u n-nuqqas ta’ konformità mal-iskadenzi stabbiliti minn dan ir-regolament. In-nuqqas ta’ rispett tad-deċiżjonijiet kollha tal-korp detentur tal-użu tad-denominazzjoni ta’ oriġini u/jew tal-korp taċ-ċertifikazzjoni jitqies ukoll bħala reat amministrattiv. Tali reati huma punibbli b’multa ta’ valur li jvarja bejn 1 % u 10 % tal-valur tal-oġġetti jew tal-valur bażi tal-annimali ħajjin. Jekk ir-reat ikun minuri, il-kwistjoni tiġi solvuta bi twissija.”

“Ksur tad-dispożizzjonijiet dwar l-ispeċifikazzjonijiet tal-produzzjoni fi kwistjonijiet ta’ produzzjoni u manifattura huwa definit bħala l-ksur kollu li jaffettwa s-sistemi tal-azjenda, l-użu ta’ supplimenti tal-ikel mhux awtorizzati, in-nuqqas ta’ rispett tal-etajiet tal-ftim u tat-tbiċċir, l-immaniġġjar tal-annimal u l-manipulazzjoni tal-karkassa fil-biċċerija, u t-tqattigħ tal-karkassa fil-kamra tat-tqattigħ u tal-imballaġġ. In-nuqqas ta’ rispett tad-deċiżjonijiet kollha tal-korp detentur tad-dritt li juża d-denominazzjoni ta’ oriġini u/jew tal-Kummissjoni dwar din il-kwistjoni se jitqies ukoll bħala ksur ta’ dan it-tip. Tali reati huma punibbli b’multi ta’ valur li jvarja bejn 2 % u 0 % tal-valur tal-oġġetti jew tal-valur bażi tal-annimali ħajjin. Il-penali tkun akkumpanjata minn telf tad-dritt tal-użu tad-denominazzjoni tal-oriġini mill-azjendi fejn joriġinaw l-annimali, fejn il-każ ikun jinvolvi l-annimali.”

“Ksur li jirriżulta minn użu mhux xieraq tad-denominazzjoni ta’ oriġini jew atti li jistgħu jikkawżaw dannu jew telf ta’ prestiġju għaliha huwa ddefinit kif ġej: 1. Ksur tad-dispożizzjonijiet stabbiliti taħt l-intestaturi ‘Kontrolli tal-biċċeriji’ u ‘Kontrolli tal-kmamar tat-tqattigħ u tal-imballaġġ’ tat-taqsima 10 ta’ dawn l-Ispeċifikazzjonijiet tal-Prodott. 2. Kummerċ mhux xieraq fl-użu ta’ dokumenti, sinjali, siġilli, timbri, tikketti jew kwalunkwe element ieħor ta’ identifikazzjoni xieraq għad-denominazzjoni ta’ oriġini, u l-falsifikazzjoni tagħhom. 3. Id-dispaċċ tal-laħam mingħajr il-karatteristiċi ċċitati lejn il-postijiet tal-bejgħ. 4. Id-dispaċċ mill-kmamar tat-tqattigħ u tal-imballaġġ ta’ qatgħat u porzjonijiet tagħhom li ma jikkonformawx mad-dispożizzjonijiet stabbiliti taħt l-intestatura ‘Kontrolli tal-kmamar tat-tqattigħ u tal-imballaġġ’. 5. In-nuqqas ta’ konformità mad-dispożizzjonijiet ta’ dawn ir-regolamenti, mad-dispożizzjonijiet supplimentari tagħhom u mad-deċiżjonijiet tal-Kummissjoni dwar il-kwistjonijiet imsemmija f’dan il-punt.”

“Dawn ir-reati huma punibbli b’multi ta’ valur li jvarja bejn il-valur tal-oġġetti jew tal-annimali ħajjin u d-doppju ta’ dak l-ammont. Il-piena se tkun akkumpanjata minn telf tad-dritt tal-użu tad-denominazzjoni ta’ oriġini.”

“Kwalunkwe għarfien mill-Istitut taċ-Ċertifikazzjoni ta’ ksur ta’ dawn l-Ispeċifikazzjonijiet tal-Prodott irid jiġi rrappurtat immedjatament lill-impriża inkwistjoni permezz tal-posta rreġistrata b’konferma tar-riċevuta. In-notifiki kollha se jwasslu għal spezzjoni addizzjonali, li l-ispiża tagħha trid titħallas mill-impriża.”

“Minkejja d-dispożizzjonijiet ta’ hawn fuq, ksur imwettaq miż-żewġ persuni mdaħħla fir-reġistru tad-denominazzjoni ta’ oriġini u persuni mhux imdaħħla f’dak ir-reġistru huma punibbli f’konformità mal-Kodiċi Penali (Lei do Código Penal) fis-seħħ.”

“F’każ ta’ ksur serju, minbarra dak definit f’din it-taqsima, l-awtur tar-reat jista’ jkun soġġett għal sospensjoni temporanja tal-użu tad-denominazzjoni ta’ oriġini jew għal tneħħija mir-reġistri tagħha. Is-sospensjoni temporanja tad-dritt tal-użu tad-denominazzjoni ta’ oriġini tinvolvi s-sospensjoni tad-dritt li jinkisbu ċertifikati, tikketti jew sinjali, siġilli, timbri u dokumenti u elementi oħra ta’ identifikazzjoni xierqa għad-denominazzjoni ta’ oriġini. It-tneħħija tinvolvi l-esklużjoni tal-awtur tar-reat mir-reġistri tad-denominazzjoni tal-oriġini u, b’konsegwenza ta’ dan, it-telf tad-drittijiet kollha assoċjati mad-denominazzjoni tal-oriġini.”

“Fejn il-ksur ikun jinvolvi prodotti maħsuba għall-esportazzjoni, il-penali jiżdiedu b’50 % tal-penali massimi msemmija f’dan ir-regolament. F’każ ta’ reċidività, il-penali ekonomiċi jiżdiedu b’50 % tal-penali massimi msemmija f’dan ir-regolament, u jiżdiedu għal tliet darbiet f’każ ta’ rikorrenza ulterjuri. L-awtur ta’ reċidiva jiġi ddefinit bħala awtur tar-reat penalizzat għall-ksur ta’ kwalunkwe waħda mid-dispożizzjonijiet ta’ dan ir-regolament fl-aħħar ħames snin.”

Formulazzjoni ġdida: (tħassret)

DOKUMENT UNIKU

“Carne Barrosã”

Nru tal-UE: DOP-PT-0239-AM01 – 1.3.2019

DOP (X) IĠP ( )

1. Isem/ismijiet

“Carne Barrosã”

2. Stat(i) applikant(i)

Il-Portugall

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.1. Laħam frisk (u ġewwieni)

3.2. Deskrizzjoni tal-prodott li għalih japplika l-isem f’(1)

“It-terminu “Carne Barrosã” jirreferi għal-laħam miksub minn annimali tar-razza Barrosã mdaħħla fir-Reġistru Fundatur jew fil-Ktieb tat-Tnissil tar-razza u li twieldu u trabbew fiż-żona ġeografika ddefinita f’konformità ma’ dawn l-ispeċifikazzjonijiet.

Ġew iddefiniti erba’ kategoriji tal-prodott: “vitela” (vitella), “vitelão” (frieħ għat-tismin), “novilho” (għoġol) u “vaca” (baqra).

“Il-laħam tal-kategorija “VITELA” jinkiseb minn annimali taż-żewġ sessi li jkollhom bejn 5 u 9 xhur waqt it-tbiċċir, b’piż minimu ta’ 70 kg. Il-kulur tal-laħam ivarja bejn roża u aħmar ċar. Il-kulur tax-xaħam ivarja bejn abjad u abjad jagħti fil-griż jew fl-isfar. Il-laħam “vitela” huwa artab u tari ħafna, bħala riżultat tal-kwantità ta’ ilma preżenti fil-mijofibrili (meta mqabbel ma’ laħam minn annimali akbar fl-età) u tal-effett li x-xaħam ġol-muskolu għandu fuq il-glandoli tal-bżieq ta’ min itiegħmu, li jistimula r-rilaxx tal-bżieq, li jintensifika l-mod kif dawn il-kwalitajiet jiġu perċepiti.

Il-laħam tal-kategorija “VITELÃO” jinkiseb minn annimali taż-żewġ sessi li jkollhom bejn 9 u 12-il xahar waqt it-tbiċċir, b’piż minimu ta’ 130 kg. Il-kulur tal-laħam ivarja bejn roża u aħmar. Il-kulur tax-xaħam ivarja bejn abjad u abjad jagħti fil-griż jew fl-isfar. Il-karatteristiċi tat-togħma tal-laħam huma bejn dawk tal-kategoriji “vitela” u “vaca”.

Fl-età li tikkorrispondi għall-kategorija tal-laħam “vitelão”, id-dieta tal-annimali tinbidel hekk kif gradwalment jinfatmu għal dieta bbażata fuq ir-ragħa u l-foraġġ, kif ukoll prodotti oħra miksuba mill-azjenda agrikola, bħaċ-ċereali. Minħabba li l-annimali li minnhom tinkiseb din il-kategorija ta’ laħam qed jinfatmu mill-ħalib ta’ ommhom, il-laħam għandu togħma kemxejn aktar qawwija mill-kategorija tal-laħam “vitela”, inqas ħelwa u aktar erbaċeja. B’mod parallel ma’ dan, il-laħam huwa kemxejn inqas tari meta wieħed jibda jomogħdu, minħabba li għandu kontenut tal-ilma aktar baxx minħabba d-dieta tal-annimali.

Madankollu, ix-xaħam kemxejn aktar skur miksub jagħti lil-laħam sensazzjoni ġdida ta’ freskezza u sukkulenza ladarba l-fluss tal-bżieq ikun ġie stimulat, bir-riżultat li huwa laħam li huwa tari daqs kemm hu sukkulenti.

Il-laħam tal-kategorija “NOVILHO” jinkiseb minn annimali taż-żewġ sessi li jkollhom bejn 12-il xahar u 3 snin waqt it-tbiċċir, b’piż minimu ta’ 130 kg. Il-kulur tal-laħam ivarja bejn roża u aħmar skur. Il-kulur tax-xaħam ivarja bejn abjad u abjad jagħti fil-griż jew fl-isfar, u kultant kważi isfar. It-togħma tal-laħam “novilho” hija aktar qawwija u ferrika mil-laħam “vitela” u għandha wkoll togħma aktar erbaċeja.

Togħmiet aktar kumplessi u qawwija jiddominaw f’dan il-laħam. Il-konsistenza tiegħu hija aktar soda u tnixxi inqas mill-kategorija “vitelão”, minħabba l-kontenut tal-ilma aktar baxx fil-fibri muskolari.

Ix-xaħam huwa aktar skur u ta’ kulur aktar intens minn dak tal-kategoriji “vitela” u “vitelão”, u xi drabi jagħti kemm kemm fl-isfar. Dan minħabba ċ-ċereali li jammontaw għal proporzjon moderat tad-dieta tal-annimali, jippromwovu t-tkabbir tagħhom u jikkompletaw is-saff tax-xaħam fuq il-karkassa.

Il-laħam tal-kategorija “VACA” jinkiseb minn annimali taż-żewġ sessi li jkollhom aktar minn 3 snin waqt it-tbiċċir, b’piż minimu ta’ 130 kg. Il-laħam huwa ta’ kulur aħmar skur. Ix-xaħam huwa ta’ kulur abjad jagħti fil-griż jew fl-isfar u spiss ikun aktar safrani fil-każ ta’ annimali akbar fl-età. Il-karatteristiċi tal-laħam “novilho” huma saħansitra aktar evidenti fil-kategorija tal-laħam “vaca”. Dan il-laħam huwa kemxejn inqas artab u tari iżda għandu togħma erbaċeja aktar qawwija u dejjiema. Minħabba x-xaħam ġewwa l-fibri tal-muskoli, is-sensazzjoni tarja hija ħafna aktar qawwija fit-tmiem tal-fażi fejn jintgħomod. It-togħma tax-xaħam hija aktar qawwija u kremuża.

“CARNE BARROSÃ’ jista’ jiġi ppreżentat għall-bejgħ f’karkassi, nofsijiet ta’ karkassi jew kwarti ta’ karkassi, jew bħala qatgħat jew porzjonijiet imballati (imqatta’, f’biċċiet, fi strixxi, f’kubi, ikkapuljati, eċċ.). L-iffriżar huwa permess.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-ifrat li minnhom jista’ jinkiseb il-“Carne Barrosã” jitrabbew f’sistema ta’ biedja estensiva li bażikament tikkonsisti f’li jitħallew jirgħu f’mergħat naturali f’żoni ġmiem għall-biċċa l-kbira tas-sena u li jiġu mitmugħa l-prodotti sekondarji naturali ta’ ċerti uċuħ tar-raba’ (patata, qamħirrun, segala, kaboċċi, eċċ.) u foraġġ prodott fl-azjenda. Il-bhejjem adulti jridu jinżammu f’barrakki b’mod permanenti biss f’xi jiem matul ix-xitwa meta t-temp ħażin iwaqqafhom milli jinħarġu sal-mergħa.

Prodotti naturali biss jistgħu jintużaw għall-għalf tal-annimali. L-użu ta’ prodotti li jistgħu jinterferixxu mar-ritmu normali tat-tkabbir u tal-iżvilupp tal-annimali ma huwa permess taħt l-ebda ċirkostanza.

Annimali kklassifikati fil-kategoriji “novilho” u “vaca” jirgħu f’mergħat naturali f’żoni muntanjużi. Id-dieta tagħhom hija ssupplimentata b’foraġġ ippreservat, ċereali u prodotti sekondarji oħra miż-żona ġeografika demarkata li ma jfixklux ir-ritmu normali tat-tkabbir tagħhom.

L-annimali kklassifikati fil-kategorija “vitelão” jiġu mitmugħa fir-razzett bil-ħalib ta’ ommhom (matul il-perjodu qasir qabel ma jiġu miftuma), kif ukoll b’ħaxix maqtugħ u foraġġ ippreservat bħall-ħuxlief, il-qamħirrum, is-segala, ċereali tal-art u prodotti sekondarji oħra mir-reġjun li ma jfixklux ir-ritmu normali tat-tkabbir tagħhom.

F’każ ta’ nuqqasijiet ta’ għalf, jista’ jintuża għalf li joriġina barra miż-żona ġeografika, sakemm dan ma jaqbiżx il-50 % tal-materja niexfa fuq bażi annwali, u b’hekk jiġi żgurat li l-laħam miksub minn dawn l-annimali jżomm il-karatteristiċi meħtieġa.

3.4. Passi speċifiċi tal-produzzjoni li jridu jsiru fiż-żona ġeografika ddefinita

It-twelid, it-trobbija u t-tbiċċir

3.5. Regoli speċifiċi dwar it-tqattigħ, it-taħkik, l-ippakkjar, eċċ.

–

3.6. Regoli speċifiċi dwar it-tikkettar

Irrispettivament mill-format tal-preżentazzjoni, “CARNE BARROSÃ” jrid:

— Jinkludi waħda mill-formulazzjonijiet li ġejjin: “Carne Barrosã – Denominação de Origem Protegida” jew “Carne Barrosã DOP”;

— Il-korp ta’ kontroll irid jiġi identifikat ukoll.

4. Definizzjoni fil-qosor taż-żona ġeografika

Iż-żona ġeografika għall-produzzjoni ta’ “CARNE BARROSÃ” (it-twelid, it-trobbija u t-tbiċċir) hija limitata għall-kunsilli ta’ Amares, Braga, Cabeceiras de Basto, Celorico de Basto, Fafe, Guimarães, Vizela (ħlief il-parroċċa ta’ Santa Eulália), Póvoa de Lanhoso, Terras de Bouro, Vieira do Minho u Vila Verde fid-Distrett ta’ Braga; il-kunsilli ta’ Felgueiras u Paços de Ferreira fid-Distrett ta’ Porto; il-kunsilli ta’ Arcos de Valdevez, Melgaço, Monção, Ponte da Barca, Ponte de Lima, Paredes de Coura u Valença fid-Distrett ta’ Viana do Castelo; u l-kunsilli ta’ Boticas u Montalegre fid-Distrett ta’ Vila Real.

5. Rabta maż-żona ġeografika

Iż-żona ġeografika ta’ “CARNE BARROSÃ” tinsab f’partijiet fit-Tramuntana tal-Portugall (Barroso u ż-żoni muntanjużi tal-provinċja ta’ Entre Douro e Minho) fejn il-kundizzjonijiet naturali, infrastrutturali u strutturali wasslu għal sistemi ta’ produzzjoni mmirati l-aktar lejn l-awtosuffiċjenza tal-familja. L-ifrat Barrosã huma ta’ importanza fundamentali kemm għar-replikazzjoni ta’ dawn is-sistemi kif ukoll għall-ekonomija tal-unitajiet domestiċi ta’ azjendi żgħar.

It-togħma ta’ “Carne Barrosã” hija marbuta mill-qrib mal-wirt ġenetiku tal-annimali u mal-karatteristiċi speċifiċi tad-dieta tradizzjonali tagħhom. Għall-annimali fil-kategoriji tal-età “vitelo” u “vitelão”, id-dieta hija bbażata fuq il-ħalib ta’ ommhom u fuq prodotti miksuba mill-produzzjoni agrikola f’azjendi tal-bhejjem, jiġifieri ħuxlief, qamħirrun, segala u prodotti sekondarji agrikoli oħrajn. Fil-każ ta’ annimali fil-kategoriji tal-età “novilho” u “vaca”, id-dieta hija bbażata fuq mergħat naturali, ħuxlief, qamħirrun u segala, kif ukoll prodotti sekondarji agrikoli oħra, kif dejjem kien il-każ fiż-żona tal-produzzjoni kollha.

Fil-każijiet kollha, id-dieta tal-annimali dejjem hija influwenzata mill-klima u mir-riżalt taż-żoni muntanjużi u mill-varjetajiet reġjonali tal-veġetazzjoni, inklużi l-mergħat naturali jew iż-żoni mhux ikkultivati u l-għoljiet li huma tant importanti għat-tmigħ ta’ din ir-razza.

Xi wħud mill-ispeċijiet predominanti fil-mergħat (magħrufa bħala “lameiros”) li jinsabu fiż-żona tal-produzzjoni ġeografika huma xnien bajda, xnien ħamra, xnien vjola, xnien subterranja, għantqux, ġulbiena, żwien, sikrana u dekkuka. Fiż-żoni mhux ikkultivati, l-ispeċi predominanti huma ħaxixet il-mikinsa, ġinestrun, warda tal-blat b’weraq tas-salvja, żwien u ġenistra.

Huma dawn il-varjetajiet tal-pjanti li huma essenzjali fid-dieta tal-annimali, flimkien mal-karatteristiċi ġenetiċi tar-razza Barrosã, li jagħtu lil-laħam it-togħma tiegħu (il-ġeni u d-dieta huma l-bażi tal-kompożizzjoni bijokimika tal-laħam, li jiddetermina l-karatteristiċi sensorji tiegħu, kif spjegat fit-tul fid-dokumentazzjoni rilevanti kollha) f’kull waħda mill-kategoriji, f’konformità mad-dieta tagħhom. Għall-kategorija “vitelo”, il-bażi hija l-ħalib ta’ ommhom. Fil-kategorija “vitelão”, dawn qed jiġu miftuma mill-ħalib ta’ ommhom u fuq dieta bbażata fuq ir-ragħa, il-foraġġ u ċ-ċereali. Għall-annimali fil-kategoriji “novilho” u “vaca”, il-bażi tad-dieta tagħhom hija r-ragħa fil-mergħat u r-raba’ ġmiem, u s-supplimentazzjoni bl-għalf u ċ-ċereali. L-annimali fil-kategoriji kollha jiġu mitmugħa wkoll bi prodotti sekondarji agrikoli staġjonali miksuba fl-azjenda.

Fil-fatt, l-interdipendenza ambjentali bejn ir-razza tal-ifrat Barrosã u ż-żoni muntanjużi hija ta’ importanza kruċjali fil-preservazzjoni tal-bijodiversità u tas-sostenibbiltà ambjentali, minħabba li dawn l-annimali jirgħu f’żoni li mhumiex ospitabbli u li huma diffiċli biex jaċċessawhom annimali oħrajn aktar selettivi. Għalhekk, dawn huma strumentali fit-tiswir tal-pajsaġġ f’dawn iż-żoni peress li jikkontribwixxu għal riżorsi aktar raffi u inqas attraenti, jipprovdu fertilizzant organiku għal dawn it-territorji u jgħinu fil-ġestjoni tal-veġetazzjoni eżistenti.

Il-kopertura veġetali speċifika li hija tipika ta’ dawn iż-żoni muntanjużi u li tifforma l-bażi tad-dieta tal-annimali li jappartjenu għar-razza Barrosã wara l-ftim tħalli l-marka tagħha fuq il-kompożizzjoni kimika tal-laħam u hija deċiżiva għat-togħma unika u distintiva tiegħu (abbażi tal-varjetajiet tal-pjanti fil-mergħat u ż-żoni mhux ikkultivati fiż-żona ġeografika, kif elenkati hawn fuq). Il-kuntatt mill-qrib li l-annimali jkollhom mal-bidwi jifforma l-karattru tagħhom u jagħtihom temperament rilassat, fattur ta’ importanza kruċjali biex jinkiseb laħam artab u tari.

Il-kuntatt ta’ kuljum u r-relazzjoni mill-qrib bejn ir-razza tal-ifrat Barrosã u l-bdiewa jippermettu dan l-impenn, peress li l-koeżistenza tippermetti li jkun hemm annimali aktar kalmi, mansi, kwieti u rilassati. Dan it-temperament jippromwovi żvilupp armonjuż u jagħmilha possibbli li jinkiseb laħam aktar artab u tari (kif deskritt hawn fuq), f’kuntrast mal-laħam aktar iebes u fibruż miksub minn annimali li ma jirċevux dak it-tip ta’ attenzjoni jew kuntatt mill-qrib mal-bniedem u għalhekk huma aktar nervużi, stressjati u saħansitra aggressivi.

Diversi studji wrew l-importanza tar-relazzjoni bejn il-bniedem u l-annimali (HAR) (Gibbons et al., 2009) u l-effett tagħha fuq il-benesseri tal-annimali. Il-kuntatt ta’ kuljum u l-interazzjoni pożittiva mal-annimali għandhom impatt pożittiv fuq is-sikurezza u l-benesseri tal-bidwi, kif ukoll fuq il-produttività tal-annimali (Grignard et al. 2001; Kilgour et al. 2006; Gibbons et al. 2011). In-nuqqas ta’ stress jgħin biex jittejbu l-kundizzjonijiet li fihom jitrabbew l-annimali u dan għandu impatt pożittiv fuq il-kwalità tal-laħam miksub minnhom.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://tradicional.dgadr.gov.pt/images/prod_imagens/carne/docs/CE_Carne_Barrosa_1.pdf

(1) ĠU L 343, 14.12.2012, p. 1.